PRÍLOHA 2 – DODATOČNÉ INFORMÁCIE TÝKAJÚCE SA OPRÁVNENOSTI NÁKLADOV

# Jednotkové príspevky

**Miesto pôvodu:** miesto, kde sa nachádza vysielajúca organizácia.

**Udržateľný spôsob dopravy:** bicykel, autobus, spoločná cesta autom a vlak. Národná agentúra môže ako udržateľné akceptovať aj iné spôsoby dopravy, a to na základe zavedených postupov a v závislosti od jednotlivého prípadu.

Jednotkový príspevok na cestovanie udržateľnými spôsobmi dopravy (zelené cestovanie) je oprávnený, ak sa na prevažnú časť cesty (z hľadiska prejdenej vzdialenosti) použil udržateľný spôsob dopravy.

Jednotkový príspevok na pásmo vzdialenosti: suma poskytnutá na spiatočnú cestu medzi miestom odchodu a miestom príchodu.

Miesto konania: miesto, kde sa nachádza hostiteľská organizácia. Ak sa oznámi odlišné miesto pôvodu alebo konania, prijímateľ musí uviesť dôvod tejto zmeny.

Pri určovaní súladu s minimálnym oprávneným trvaním aktivít v rámci mobility uvedeným v sprievodcovi programom sa nebude zohľadňovať čas strávený cestovaním.

## 1.1. Cesta: podpora

Jednotkové príspevky na cestu sa vzťahujú na akúkoľvek mobilitu zamestnancov a študentov.

a) Výpočet celkovej výšky jednotkového príspevku:

Celková výška jednotkového príspevku v rámci podpory na cestovné náklady sa vypočíta vynásobením počtu účastníkov v rámci každého pásma vzdialenosti jednotkovým príspevkom uplatniteľným na príslušné pásmo vzdialenosti a spôsob cestovania (zelené alebo iné ako zelené), ako sa uvádza v prílohe 3 k dohode.

Pri stanovovaní uplatniteľného pásma vzdialenosti musí prijímateľ uviesť vzdialenosť jednosmernej cesty stanovenú pomocou online kalkulačky na výpočet vzdialenosti dostupnej na webovom sídle Komisie: <http://ec.europa.eu/programmes/erasmus-plus/tools/distance_en.htm>.

Celkovú výšku jednotkového príspevku v rámci podpory na cestovné náklady prijímateľ vypočíta v nástroji programu Erasmus+ na podávanie správ a riadenie na základe uplatniteľných sadzieb jednotkových príspevkov.

1. Spúšťacia udalosť

Podpora na cestovné náklady je oprávnená, len ak účastník skutočne vykonal danú aktivitu.

1. Podporné doklady

Podporný doklad je

V prípade zamestnancov: vyhlásenie podpísané hostiteľskou organizáciou, ktoré sa vzťahuje aj na virtuálne zložky v prípade zmiešanej mobility a v ktorom sa uvádza meno účastníka, účel aktivity, ako aj potvrdený dátum začiatku a skončenia aktivity v rámci fyzickej mobility.

V prípade študentov: doklady vydané prijímajúcou organizáciou, ktoré sa v prípade zmiešanej mobility vzťahujú aj na virtuálne zložky a v ktorých sa uvádza:

* meno študenta,
* potvrdený dátum začiatku a skončenia aktivity v rámci fyzickej mobility

v tomto formáte:

* výpis výsledkov štúdia [alebo k nemu priložené vyhlásenie (osvedčenie o účasti)] v prípade mobility na účely štúdia,
* osvedčenie o stáži (alebo k nemu priložené vyhlásenie (osvedčenie o účasti)) v prípade mobility na účely stáží.

Okrem uvedených podporných dokladov v prípade využívania udržateľných dopravných prostriedkov (zelené cestovanie) ako podporná dokumentácia poslúži čestné vyhlásenie podpísané osobou, ktorá dostáva cestovný grant.

Ak je východiskový bod cesty iný než miesto pôvodu alebo ak je cieľová destinácia odlišná od miesta konania, musí prijímateľ oznámiť dôvod tohto rozdielu. Ak sa neuskutočnili žiadne cesty alebo ak bolo cestovanie financované z iných zdrojov EÚ, než je program Erasmus+, prijímateľ vo svojej správe uvedie, že sa nevyžaduje finančná podpora na cestovné náklady.

## 1.2. Individuálna podpora

1. Výpočet celkovej výšky jednotkového príspevku:

Celková výška jednotkového príspevku sa vypočíta vynásobením počtu dní/mesiacov fyzickej účasti študenta jednotkovým príspevkom uplatniteľným na deň/mesiac pre príslušnú prijímajúcu krajinu, ako sa uvádza v prílohe 3 k dohode. Ak je to relevantné pre konkrétnu aktivitu, môžu sa pridať dodatočné hradené dni na cestu, ako sa stanovuje v prílohe 3.

V prípade neúplného mesiaca pri dlhodobej mobilite sa celková výška jednotkového príspevku vypočíta vynásobením počtu dní v neúplnom mesiaci 1/30 jednotkového príspevku za mesiac vrátane doplňujúcich súm.

Študenti a čerství absolventi s nedostatkom príležitostí, ktorí sa zúčastňujú na mobilite, musia dostať doplňujúcu sumu pre nedostatok príležitostí na účely individuálnej podpory, ak spĺňajú kritériá oprávnenosti stanovené na národnej úrovni.

V prípade dlhodobej mobility študentov v oblasti vysokoškolského vzdelávania na účely stáží medzi členskými štátmi EÚ, tretími krajinami pridruženými k programu a tretími krajinami, ktoré nie sú pridružené k programu z regiónov 13 a 14, musia študenti a čerství absolventi dostať mesačnú doplňujúcu sumu na stáže na účely individuálnej podpory.

V prípade dlhodobej mobility študentov medzi členskými štátmi EÚ a tretími krajinami pridruženými k programu a do tretích krajín, ktoré nie sú pridružené k programu a patria do regiónov 13 a 14, sú doplňujúce sumy na stáže a nedostatok príležitostí kumulatívne.

**Dátumy začiatku a skončenia použité na výpočet individuálnej podpory sa počítajú takto:**

* dátum začiatku by mal byť prvý deň požadovanej fyzickej prítomnosti študenta v hostiteľskej organizácii (prvý kurz/ prvý deň v práci/ prvý deň úvodného stretnutia alebo jazykového kurzu či medzikultúrneho vzdelávania),
* dátum skončenia by mal byť posledný deň požadovanej fyzickej prítomnosti študenta v hostiteľskej organizácii (posledný deň skúškového obdobia/kurzu/práce/obdobia povinnej účasti).

V prípade zamestnancov: suma jednotkového príspevku sa vypočíta vynásobením počtu dní fyzickej účasti na účastníka jednotkovým príspevkom uplatniteľným na deň pre príslušnú prijímajúcu krajinu, ako sa uvádza v prílohe 3 k dohode. Ak je to relevantné pre konkrétnu aktivitu, môžu sa pridať dodatočné hradené dni na cestu, ako sa stanovuje v prílohe 3.

V prípade „čiastočne financovanej mobility“ musia účastníci dostať individuálnu podporu počas minimálneho trvania fyzickej mobility s výnimkou nefinancovanej mobility („mobilita s nulovým grantom“).

**Zmeny v dĺžke pobytu pre študentov a zamestnancov:**

Ak **očakávaná dĺžka pobytu presahuje dĺžku uvedenú v dohode o grante**, prijímateľ môže:

* zmeniť dohodu o grante počas obdobia mobility s cieľom zohľadniť dlhšie trvanie tohto obdobia za predpokladu, že to zostávajúca výška grantu umožňuje, alebo
* sa s účastníkom mobility počas obdobia mobility dohodnúť, že dodatočný počet dní sa bude považovať za obdobie „s nulovým grantom“ (nefinancované trvanie).

Grant sa po skončení mobility nemôže zvýšiť.

Ak **potvrdená dĺžka pobytu presahuje dĺžku uvedenú v dohode o grante**, dodatočné dni sa považujú za obdobie „s nulovým grantom“.

V prípade **dlhodobej mobility študentov**: Bez toho, aby bolo dotknuté minimálne oprávnené trvanie aktivity, ak je **potvrdená dĺžka pobytu kratšia ako dĺžka uvedená v dohode o grante**, prijímateľ bude postupovať takto:

* ak rozdiel medzi potvrdenou dĺžkou pobytu a dĺžkou pobytu uvedenou v dohode o grante predstavuje viac ako 5 dní, prijímateľ musí v nástroji na predkladanie správ a riadenie Erasmus+ aktualizovať túto dĺžku a uviesť potvrdenú dĺžku pobytu (t. j. dátum jeho začiatku a skončenia, ako sa uvádza vo výpise výsledkov štúdia alebo v osvedčení o stáži) a výška grantu sa prepočíta,
* naopak, ak tento rozdiel predstavuje 5 alebo menej dní, prijímateľ musí v nástroji na predkladanie správ a riadenie Erasmus+ ponechať obdobie uvedené v dohode o grante (t. j. výška grantu sa neprepočíta).

V prípade prerušenia pobytu sa obdobie prerušenia nebude započítavať pri výpočte grantu na individuálnu podporu. V prípade prerušenia z dôvodu vyššej moci musí mať účastník možnosť obnoviť aktivity a pokračovať v nich po prerušení (v rámci podmienok stanovených v tejto dohode).

Ak účastník vypovie dohodu z dôvodu vyššej moci, musí byť oprávnený získať časť grantu zodpovedajúcu skutočnému trvaniu obdobia mobility. Všetky zvyšné finančné prostriedky sa musia vrátiť prijímateľovi, pokiaľ sa obe strany nedohodli inak.

1. Spúšťacia udalosť:

Individuálna podpora je oprávnená, len ak účastník skutočne vykonal danú aktivitu v rámci uvedeného obdobia.

1. Podporné doklady:

Rovnaké podporné doklady, aké sa vyžadujú pri inom ako zelenom cestovaní (pozri oddiel 1.1 písm. c).

V prípade zmiešanej mobility a účasti na zmiešaných intenzívnych programoch: musia sa použiť uvedené štandardné doklady podľa oddielu 1.1 písm. c).

V súvislosti s doplňujúcou sumou v prípade nedostatku príležitostí: dôkaz o splnení jedného vnútroštátneho kritéria (napr. vlastné vyhlásenie, ak je v rámci vnútroštátnych kritérií povolené ako podporný doklad).

1. Podávanie správ:

Účastníci musia na oznamovanie faktických informácií a svojho zhodnotenia aktivity v rámci mobility, jej prípravy a nadväzujúcich činností používať štandardný online dotazník, ktorý poskytne Európska komisia (správa účastníka).

## 1.3. Organizačná podpora

1. Výpočet celkovej výšky jednotkového príspevku

Celková výška jednotkového príspevku sa vypočíta vynásobením celkového počtu aktivít v rámci mobility uplatniteľnými jednotkovými príspevkami podľa prílohy 3 k dohode.

Celkový počet aktivít v rámci mobility zohľadnených pri výpočte organizačnej podpory zahŕňa mobilitu všetkých študentov a zamestnancov financovanú v rámci projektu vrátane účastníkov s nulovým grantom z finančných prostriedkov EÚ na program Erasmus+ za celé ich obdobie mobility, ako aj prizvaných zamestnancov z podnikov. Z celkového počtu osôb zohľadnených pri udeľovaní organizačnej podpory sú vylúčené osoby sprevádzajúce účastníkov počas ich aktivity.

V prípade zmiešaného intenzívneho programu sa celková výška jednotkového príspevku vypočíta vynásobením celkového počtu účastníkov (učiacich sa v rámci mobility) v zmiešanom intenzívnom programe, ktorí prichádzajú prostredníctvom študentských študijných aktivít alebo aktivít v rámci mobility v oblasti odbornej prípravy zamestnancov, jednotkovým príspevkom uplatniteľným podľa prílohy 3 k dohode.

1. Spúšťacia udalosť:

Organizačná podpora je oprávnená, len ak účastník skutočne vykonal danú aktivitu. V prípade zmiešaných intenzívnych programov sa jednotkový príspevok poskytuje vtedy, ak sa aktivita uskutočnila a ak bola validovaná národnou agentúrou.

1. Podporné doklady:

Rovnaké podporné doklady, aké sa vyžadujú na individuálnu podporu aj v prípade zmiešaných intenzívnych programov.

1. Podávanie správ:

Prijímateľ musí oznámiť skutočný počet účastníkov aktivít v rámci mobility.

Ak je vo fáze podávania záverečnej správy celkový oznámený počet mobilít, ktoré boli zrealizované, o desať alebo menej percent nižší než počet mobilít v prílohe 1 k dohode, organizačnú podporu netreba znižovať.

Ak je vo fáze podávania záverečnej správy celkový oznámený počet mobilít, ktoré boli zrealizované, vyšší než počet uvedený v prílohe 1 k dohode, organizačná podpora sa obmedzí na maximálnu sumu stanovenú v prílohe 1 k dohode.

V prípade zmiešaných intenzívnych programov platí, že ak je vo fáze podávania záverečnej správy celkový oznámený počet mobilít učiacich sa, ktoré boli zrealizované, o desať alebo menej percent nižší v porovnaní s počtom mobilít v prílohe 1 k dohode, úroveň organizačnej podpory pre zmiešané intenzívne programy sa nesmie znížiť.

Ak je vo fáze podávania záverečnej správy celkový oznámený počet mobilít, ktoré boli zrealizované, vyšší než počet uvedený v prílohe 1 k dohode, organizačná podpora pre zmiešané intenzívne programy sa obmedzí na maximálnu sumu stanovenú v prílohe 1 k dohode.

## 1.4. Podpora inklúzie pre organizácie

1. Výpočet celkovej výšky jednotkového príspevku:

Celková výška jednotkového príspevku sa vypočíta vynásobením celkového počtu účastníkov s podporou inklúzie.

1. Spúšťacia udalosť:

Podpora inklúzie pre organizácie je oprávnená, ak účastník skutočne vykonal danú aktivitu a získal podporu inklúzie pre účastníkov.

1. Podporné doklady:

Vyhlásenie podpísané hostiteľskou organizáciou a účastníkom, v ktorom sa uvádza meno účastníka, účel aktivity, ako aj jej dátum začiatku a skončenia, a akýkoľvek dokument, ktorý dokazuje poskytnutie podpory inklúzie pre účastníkov, ako sa uvádza v oddiele 2.1 tejto prílohy.

# Skutočné náklady

## 2.1. Podpora inklúzie pre účastníkov

1. Výpočet výšky grantu:

Grant predstavuje refundáciu 100 % skutočne vynaložených oprávnených nákladov.

1. Oprávnené náklady:

 *-* dodatočné náklady priamo súvisiace s účastníkmi s nedostatkom príležitostí a ich sprevádzajúcimi osobami. Tieto náklady slúžia najmä na pokrytie dodatočnej finančnej podpory potrebnej pre účastníkov s fyzickým alebo mentálnym postihnutím alebo so zdravotnými problémami, aby sa mohli zúčastniť na mobilite, ako aj na prípravných návštevách.

 Financovanie sprevádzajúcich osôb počas prvých 60 dní vychádza z jednotkových nákladov na mobilitu zamestnancov (podpora na cestovné náklady, individuálna podpora).

Podobne ako v prípade účastníka, ak jednotkové náklady na podporu na cestovné náklady nepokrývajú aspoň 70 % skutočných nákladov na cestu sprevádzajúcej osoby, môžu sa uplatniť pravidlá pre mimoriadne náklady spojené s vysokými cestovnými nákladmi.

Ak je pobyt v zahraničí dlhší než 60 dní, rozpočtová kategória „Podpora inklúzie pre účastníkov“ sa vypočíta na základe skutočných nákladov na pobyt po 60-tom dni.

Po výbere účastníkov sa finančné prostriedky na podporu inklúzie pre účastníkov môžu sprístupniť dvoma spôsobmi. Prijímateľ môže národnej agentúre predložiť žiadosť o financovanie alebo presunúť rozpočtové prostriedky podľa prílohy 5 k dohode.

1. Podporné doklady:

Dokumentácia odôvodňujúca potrebu tejto podpory inklúzie pre účastníka podpísaná hostiteľskou alebo vysielajúcou organizáciou, v ktorej sa uvádza meno účastníka, účel aktivity, ako aj dátum jej začatia a skončenia, dokumentácia týkajúca sa plánovaných skutočných nákladov a ich schválenia národnou agentúrou a] doklad o úhrade súvisiacich nákladov na základe faktúr, v ktorých sa uvádza názov a adresa orgánu, ktorý vystavil faktúru, suma a mena a dátum faktúry a v relevantnom prípade aj dokumentácia podpísaná hostiteľskou organizáciou, v ktorej sa uvádza potvrdený začiatok a koniec pobytu sprevádzajúcej osoby.

1. Podávanie správ:

Pri každej nákladovej položke v tejto rozpočtovej kategórii musí prijímateľ uviesť povahu nákladov a skutočnú výšku vzniknutých nákladov.

## Mimoriadne náklady

1. Výpočet výšky grantu:

Grant predstavuje refundáciu vo výške 80 % týchto skutočne vynaložených oprávnených nákladov.

1. Oprávnené náklady:
2. Náklady súvisiace so zárukou na predbežné financovanie, ktorú skladá prijímateľ v prípade, že takúto záruku požaduje národná agentúra, ako sa stanovuje v karte údajov (pozri bod 4).
3. Vysoké cestovné náklady: náklady na cestovanie čo najhospodárnejším a najúčinnejším spôsobom, ak jednotkový príspevok nepokrýva aspoň 70 % cestovných nákladov. Mimoriadnymi nákladmi spojenými s vysokými cestovnými nákladmi sa nahrádza podpora na cestovné náklady. Po výbere účastníkov môže prijímateľ národnej agentúre predložiť žiadosť o financovanie vysokých cestovných nákladov ako mimoriadnych nákladov, prípadne ich môže pokryť sám prostredníctvom rozpočtového presunu v súlade s prílohou 5 k dohode.
4. Podporné doklady:

Doklad o nákladoch na finančnú záruku, ktorý vydal subjekt poskytujúci prijímateľovi záruku, s uvedením názvu a adresy subjektu, ktorý finančnú záruku vydal, výšky a meny nákladov na záruku, ako aj dátumu a podpisu zákonného zástupcu subjektu vydávajúceho záruku.

V prípade vysokých cestovných nákladov: dokumentácia preukazujúca potrebu tohto grantu pre účastníka podpísaná hostiteľskou alebo vysielajúcou organizáciou, v ktorej sa uvádza meno účastníka, účel aktivity, ako aj dátum jej začatia a skončenia, dokumentácia týkajúca sa plánovaných skutočných nákladov a ich schválenia národnou agentúrou a doklad o úhrade súvisiacich nákladov na základe faktúr, v ktorých sa uvádza názov a adresa subjektu, ktorý vystavil faktúru, suma a mena, dátum faktúry a cestovná trasa.